[pic] | KUMMISSJONI TAL-KOMUNITAJIET EWROPEJ | Brussel 2.7.2009 KUMM(2009) 330 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI U LILL-KUMITAT TAR-REĠJUNI dwar l-infurzar tal-acquis tal-konsumatur KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI U LILL-KUMITAT TAR-REĠJUNI dwar l-infurzar tal-acquis tal-konsumatur(Test b'rilevanza għaż-ŻEE) 1. INTRODUZZJONI L-493 miljun konsumatur fl-UE huma essenzjali għat-tħaddim effettiv tas-suq intern. Billi l-infiq mill-konsumaturi jiġġenera nofs il-ġid tal-UE, il-konsumaturi għandhom rwol kruċjali x’jaqdu fil-ksib tal-għanijiet tal-aġenda ta’ Liżbona: iż-żieda fit-tkabbir ekonomiku, ix-xogħol u l-kompetizzjoni. Il-perċezzjoni li r-regoli tal-UE għall-ħarsien tal-konsumatur jiġu nfurzati malajr isservi biex tkabbar il-kunfidenza tal-konsumaturi u biex tiskoraġġixxi lil dawk in-negozji li jippruvaw jevitaw dawk ir-regoli. Dan imbagħad joħloq kundizzjonijiet ġusti u ndaqs għall-atturi kollha kkonċernati. Għalhekk, l-infurzar effettiv huwa prijorità għall-politika tal-konsmatur. Huwa wkoll komponent ewlieni tal-politika tal-Kummissjoni għas-suq uniku billi l-implimentazzjoni u l-infurzar tar-regoli huma fundamentali biex iċ-ċittadini jgawdu mill-benefiċċji tas-suq uniku. Fost il-firxa ta’ attivitajiet immirati lejn l-iżgurar tal-konformità mar-regoli tal-ħarsien tal-konsumaturi, l-infurzar mill-awtoritajiet pubbliċi għandu rwol ċentrali billi huwa l-bażi tal-istrateġiji l-oħra kollha u huwa essenzjali għas-suċċess tagħhom. L-effettività tal-infurzar pubbliku u s-sorveljanza tas-suq tipprovdi deterrent b’saħħtu għan-negozjanti li kieku jkollhom it-tentazzjoni li jiskapulaw ir-regoli u hija stimolu għall-miżuri l-oħra għat-titjib tat-tħaddim tas-suq u tal-imġiba tan-negozjanti. Biex dan jinkiseb, il-viżibilità tal-attivitajiet tal-infurzar u r-riżultati tagħhom hija strumentali. Il-fiduċja tal-konsumaturi tista’ tissaħħaħ biss jekk il-konsumaturi jkunu konxji minn dak li qed jiġri fis-swieq u jkunu jafu li dawk li jiksru r-regoli ma tgħaddilhomx lixxa. Bl-istess mod, il-kampanji tal-informazzjoni ma jkollhomx l-impatt mixtieq sakemm il-konsumaturi ma jkunux fiduċjużi li jsibu appoġġ mit-theddida tal-infurzar f’każ li jasserixxu drittijiethom. Fil-kuntest tar-riċessjoni ekonomika globali ta’ bħalissa, huwa saħansitra iktar importanti li jkun hemm infurzar b’saħħtu u konsistenti hekk kif il-kriżi twassal għal konsumaturi iktar vulnerabbli u l-livelli baxxi tal-konformità jistgħu jkunu aktar detrimentali għall-konsumaturi. Barra minn hekk, l-infurzar effettiv issaħħaħ il-kunfidenza tal-konsumaturi li ddgħajfet bil-kriżi u dan iwassal għal iktar infiq mill-konsumaturi – forza importanti għall-irkupru. It-tisħiħ tal-mekkaniżmi tas-sorveljanza tas-suq u l-infurzar biex tissaħħaħ il-kunfidenza tal-konsumaturi huwa kruċjali, billi l-infiq tal-konsumaturi se jkun fattur importanti fl-irkupru ekonomiku. Il-kriżi ekonomika attwali ġġib magħha wkoll sfidi ġodda għall-infurzaturi li jistgħu jħabbtu wiċċhom ma' pressjoni negattiva ikbar fuq ir-riżorsi u għandhom jistabbilixxu b’attenzjoni l-prijoritajiet tagħhom u jimmassimizzaw l-impatt tal-attivitajiet ta’ infurzar tagħhom. Barra minn hekk, il-konsumaturi Ewropew għadhom mhux qed jilqgħu l-opportunitajiet li toffri l-integrazzjoni tas-suq. Waħda mir-raġunijiet għal dan hija li l-konsumaturi ma jħossuhomx fiduċjużi li drittijiethom jiġu mħarsa bl-istess mod meta jixtru minn barra[1]. F’suq uniku, il-konsumaturi ma għandhomx iħabblu rashom fejn jinsab in-negozjant billi dan ma għandux jaffettwa l-livell ta' ħarsien mill-prassi kummerċjali inġusti. Għalhekk, sfida partikolari għall-UE hija li tiżgura livell konsistentement għoli ta’ infurzar fit-territorju tagħha kollu. L-iskop ta’ din il-Komunikazzjoni huwa li tagħmel rendikont tal-ħidma li qed twettaq il-Kummissjoni u li tesplora l-potenzjal għall-inizjattivi fil-ġejjieni fil-kuntest ta’ analiżi komprensiva tal-attivitjiet marbuta mal-infurzar. 2. L-ISFIDI GħALL-INFURZAR EFFETTIV 2.1. L-essenzjali - is-sinerġija bejn l-infurzar pubbliku u miżuri oħra għall-iżgurar tal-konformità L-infurzar fil-politika tal-konsumatur tinkludi spettru ta’ attivitajiet meħuda minn firxa ta’ atturi li jużaw strumenti differenti, biex jiżguraw li d-drittijiet tal-konsumaturi jiġu rispettati. Dawn jinkludu proċedimenti formali ta’ infurzar meħuda primarjament mill-awtoritajiet pubbliċi tal-infurzar, u li fuqhom qed tiffoka din il-Komunikazzjoni, iżda jinkludu wkoll azzjonijiet tal-konsumaturi biex jiddefendu drittijiethom permezz ta’ mekkaniżmi privati ta’ infurzar jew għar-riżoluzzjoni tat-tilwim. Rispons effettiv tal-infurzar ikun jinkludi attivitajiet li jippromwovu l-konformità permezz ta’ tagħrif lill-konsumaturi u n-negozji, flimkien ma’ miżuri iktar formali ta’ infurzar. L-infurzar effettiv jiddependi fuq id-disponibilità tad-dejta li tippermetti lill-infurzaturi li jimmiraw l-isforzi tagħhom lejn swieq li qed jonsqu lill-konsumaturi u tipprovdi bażi solida ta’ evidenza għall-azzjonijiet ta’ infurzar. Bl-istess mod, għandha tinġabar evidenza dwar l-impatt u l-effettività tat-taħlita ta’ miżuri ta’ infurzar magħżula. L-infurzar effettiv jimplika wkoll li hemm stabbiliti korpi kompetenti bis-setgħat meħtieġa biex jiżguraw li r-regoli jiġu applikati. Dan jinkludi rimedji u sanzjonijiet proporzjonati, aċċessibbli u dissważivi. Tradizzjonalment, l-infurzar tal-ħarsien tal-konsumatur kien li l-awtoritajiet pubbliċi japplikaw liġi vinkolanti. Illum jeżistu alternattivi fejn il-konsumaturi jistgħu jitolbu kumpens direttament. Qed jitfaċċaw ukoll għamliet ġodda għall-iżgurar tal-konformità. L-iskemi tar-Riżoluzzjoni Alternattiva tat-Tilwim (ADR - Alternative Dispute Resolution) jew mekkaniżmi barra mill-qrati jistgħu jkunu alternattiva rapida u attraenti għall-konsumaturi li ma jkunx irnexxielhom jirrisolvu t-tilwima tagħhom informalment ma' kummerċjant. Il-miżuri ta’ koregolazzjoni u awtoregolatorji jistgħu jsaħħu l-impenn tal-industrija fl-iżgurar ta’ livell għoli ta’ konformità (pereżempju il-Patt għas-Sikurezza tal-Ġugarelli u l-Forum għall-Enerġija taċ-Ċittadini) u wkoll iservu ta’ alternattiva jew jikkomplementaw il-leġiżlazzjoni formali (ir-round table dwar ir-reklamar jew il-bank switching code). Fil-każ tal-aħħar, huwa essenzjali li l-miżura mhux biss tistabbilixxi l-istandards mistennija iżda wkoll tinkludi mekkaniżmi ta’ monitoraġġ u proċedura għall-indirizzar tal-ilmenti. L-azzjonijiet tal-infurzar pubbliku u azzjonijiet tal-infurzar minn korpi awtoregolatorji jistgħu għalhekk jikkomplementaw lil xulxin: tal-ewwel jipprovdi kuntest legali u ġudizzjarju ta’ appoġġ u tal-aħħar jipprovdi iktar riżorsi għal każijiet sempliċi. Id-Direttiva dwar il-Prassi Kummerjċali Inġusti[2] (UCP - Unfair Commercial Practices) hija eżempju tajjeb ta’ dan billi din tgħid li l-awtoregolazzjoni tista’ tappoġġa l-infurzar ġudizzjarju u amministrattiv u tiċċara r-rwol li s-sidien tal-kodiċi jistgħu jaqdu fl-infurzar. L-Istati Membri jistgħu jserrħu fuq ir-riżoluzzjoni awtoregolatorju tat-tilwim biex iżidu l-livell tal-ħarsien tal-konsumatur u jimmassimizzaw il-konformità mal-leġiżlazzjoni. Madankollu, id-Direttiva tgħid ċar li l-awtoregolazzjoni ma tistax tieħu post il-mezzi ġudizzjarji u amministrattivi tal-infurzar. Din issaħħaħ l-effettività tal-kodiċijiet tal-kondotta billi tirrikjedi li l-Istati Membri jinfurzaw ir-regoli awtoregolatorji kontra dawk il-kummerċjanti li impenjaw ruħhom li jintrabtu bil-kodiċijiet. B’riżultat ta’ dan, il-korpi li jimmonitorjaw il-kodiċijiet awtoregolatorji jistgħu jimminimizzaw l-impatt tar-riżorsi limitati sakemm dawn jissodisfaw il-kriterji ta’ effikaċja, leġittimità, responsabilità u konsistenza. 2.2. L-isfidi Is-swieq tal-konsumaturi jevolvu malajr u b’hekk jinħolqu sfidi ġodda għall-infurzaturi. L-ewwel nett, billi l-prodotti, is-servizzi u l-metodi tal-bejgħ qed isiru dejjem iktar sofistikati u l-konsumaturi qed ikollhom jagħmlu għażliet dejjem iktar kumplessi li jirriżultaw f’riskju akbar ta’ detriment, il-metodi tal-infurzar għandhom jiġu adatti. Fejn huwa xieraq, tista’ tinħtieġ reviżjoni tal-qafas regolatorju biex jiġu indirizzati n-nuqqasijiet regolatorji. It-tieni, id-dimensjoni transkonfinali tas-swieq tal-konsumaturi qed tikber b’mod rapidu minħabba ż-żieda fil-popolarità tal-kummerċ elettroniku. Fatturi bħat-tkabbir tas-suq intern u l-globalizzazzjoni dejjem ikbar tal-kummerċ, jistgħu jikkontribwixxu wkoll għad-dimensjoni transkonfinali ikbar tas-swieq tal-konsumaturi. Dan iġib miegħu sfidi ġodda għall-infurzaturi mxekkla minn limiti ġurisdizzjonali. It-tielet, politika effettiva għall-infurzar transkonfinali min-naħa tagħha tiġi mxekkla mill-frammentazzjoni tal-qafas regolatorju li tirriżulta minn klawżoli ta’ armonizzazzjoni minima li fihom ħafna Direttivi tal-konsumatur tal-UE. L-infurzar transkonfinali jirrikjedi qbil dwar il-prinċipji li jiddeterminaw il-liġi applikabbli u r-rikonċiljazzjoni ta' kapaċitajiet amministrattivi u tradizzjonijiet differenti fl-Istati Membri. Ir-raba’, l-infurzar effettiv jinkiseb bl-aħjar użu tal-għodda disponibbli għall-infurzaturi. L-immirar ta’ oqsma għall-investigazzjoni għandu jiġi ggwidat b’ġabra konsistenti ta’ kriterji li għandhom notevolment jinkludu d-dimensjoni tal-problemi f’settur partikolari (pereżempju kif jidher mill-għadd ta’ lmenti), l-impatt tat-titjib fuq il-benessri tal-konsumatur u d-detriment potenzjali għall-konsumaturi jekk ma tittiħidx azzjoni. Fl-aħħar nett, il-ksib ta’ livell għoli ta’ konformità jinvolvi l-għoti ta’ sinjal ċar lis-suq li hemm riskju kredibbli li wieħed jinqabad u jiġi kkastigat. Dan l-approċċ jeħtieġ jimxi id f’id ma’ sanzjonijiet proporzjonati u dissważivi. 2.3. Ir-rwol tal-Kummissjoni L-Artikolu 153 tat-Trattat tal-KE jistabbilixxi r-rwol tal-Komunità fil-promozzjoni tal-interess tal-konsumaturi u jistabbilixxi l-għan li jiġi żgurat livell għoli ta’ protezzjoni tal-konsumaturi. L-infurzar tal-acquis tal-konsumatur kontra l-kummerċjanti huwa r-responsabbiltà tal-Istati Membri u l-infurzar fl-ewwel linja jsir fil-livell nazzjonali. F’dan l-isfond ta’ infurzar deċentralizzat, il-kompitu tal-Kummissjoni[3] huwa li tiżgura li l-qafas regolatorju tal-UE jilħaq l-ogħla standard possibbli ta’ ħarsien tal-konsumaturi u joħloq kunfidenza fil-konsumaturi u n-negozji sabiex jinkiseb suq uniku u uniformi. Minħabba r-rwol tagħha bħala gwardjan tat-Trattat, il-Kummissjoni tissorvelja kif l-Istati Membri jwettqu t-trasponiment u l-implimentazzjoni tad-direttivi kif ukoll l-implimentazzjoni tar-regoli applikabbli direttament. Meta Stat Membru ma jikkonformax mal-obbligi tiegħu ta’ infurzar, il-Kummissjoni fejn xieraq għandha tiftaħ proċedimenti ta’ ksur skont l-Artikolu 226 tat-Trattat tal-KE. Il-Kummissjoni għandha tikkontribwixxi fl-indirizzar tad-diffikultajiet li l-inforzaturi jiffaċċjaw billi tiżgura li jkunu stabbiliti mekkaniżmi effettivi fil-livell tal-UE biex ikun żgurat li l-każijiet transkonfinali jiġu solvuti malajr. Il-Kummissjoni tuża r-rwol tagħha bħala faċilitatur biex tibda u tikkoordina azzjonijiet konġunti fil-livell tal-UE. Għandha wkoll rwol ċentrali fl-iskambju tal-prassi tajba u tipprovdi appoġġ addizzjonali permezz ta’ taħriġ u billi tipprovdi appoġġ finanzjarju għas-sorveljanza tas-suq komuni u attivitajiet ta’ infurzar meħuda mill-awtoritajiet nazzjonali tal-infurzar. L-Artikolu 153(3)(b) tat-Trattat tal-KE jistipula wkoll rwol għall-Komunità fl-appoġġar, is-supplimentar u s-sorveljar tal-politiki nazzjonali tal-konsumatur. Il-monitoraġġ u l-istabbiliment ta’ punti ta’ riferiment għal-infurzar huma elementi importanti għal suq intern li jaħdem għall-konsumaturi. L-għodod tal-Kummissjoni biex tappoġġa u tissupplimenta l-miżuri biex tiżdied it-trasparenza għandhom jkomplu jiġu evalwati. Trasparenza ikbar hija partikolarment importanti meta d-detriment tal-konsumatur ma jkunx limitat għal Stat Membru wieħed u lanqas għal sitwazzjonijiet transkonfinali, iżda fejn prassi partikolari ta' kumpanija partikolari taffettwa l-konsumaturi f’bosta Stati Membri jew kollha kemm huma. F’dawn il-każijiet b’dimensjoni Ewropea, il-Kummissjoni tista' tkun utli biex tindirizza l-ewwel il-problema u tipprova tidentifika soluzzjoni. L-istess dispożizzjoni tista’ wkoll tikkostitwixxi bażi għal strumenti legali futuri li jippermettu lill-Kummissjoni tappoġġa u tissupplimenta aħjar il-ħidma ta' infurzar mill-Istati Membri. 3. ŻIEDA FIR-RITMU TAL-AZZJONI L-indirizzar tal-isfidi li l-infurzaturi jħabbtu wiċċhom magħhom huwa essenzjali biex jingħataw benefiċċji tanġibbli lill-konsumaturi. Biex jinkiseb dan l-għan, il-Kummissjoni identifikat ħames azzjonijiet ta' prijorità: ( L-iżvilupp ta’ mekkaniżmi transkonfinali ta’ infurzar iktar b’saħħithom u effettivi; ( It-tisħiħ tat-trasparenza u l-viżibilità tas-sorveljanza tas-suq u l-attivitajiet tal-infurzar; ( It-titjib fil-qsim tal-għarfien u l-iżvilupp ta’ fehim komuni tar-regoli; ( Sorveljanza aħjar tas-suq – l-iżvilupp ta’ approċċ iktar b’saħħtu bbażat fuq l-evidenza; ( Żieda fil-kooperazzjoni internazzjonali. 3.1. L-iżvilupp ta’ mekkaniżmi transkonfinali tal-infurzar iktar b’saħħithom u effettivi L-esperjenza turi li l-kooperazzjoni attiva bejn l-awtoritajiet tal-infurzar hija waħda mill-iktar mezzi effettivi biex jiġu indirizzati l-isfidi li jiffaċċjaw l-infurzaturi. Il-qsim tal-informazzjoni, l-għajnuna investigattiva, in-notifika u l-koordinament tas-sorveljanza tas-suq u l-infurzar huma elementi ewlenin li fuqhom huma bbażati l-oqsfa ta' kooperazzjoni effettiva bejn l-awtoritajiet. Bosta strumenti settorjali tal-UE waqqfu dan it-tip ta’ oqsfa kooperattivi u din il-Komunikazzjoni se tiffoka fuq dawn li ġejjin: ( Id-Direttiva dwar is-Sikurezza Ġenerali tal-Prodotti[4] (GPSD - General Product Safety Directive) u l-Qafas Leġiżlattiv Ġdid[5] (NLF - New Legislative Framework) jistabbilixxu qafas għas-sorveljanza tas-suq tal-UE biex jgħin lill-awtoritajiet tal-Istati Membri fis-sorveljanza tal-prodotti fis-suq u jistabbilixxu sistema ta’ twissija rapida (RAPEX) bejn l-awtoritajiet tas-sorveljanza tas-suq li bija jkollhom jinfurmaw lil xulxin meta jittieħdu miżuri kontra prodotti tal-konsumaturi li jkunu ta’ riskju serju għas-saħħa u s-sikurezza tal-konsumaturi. ( Ir- Regolament tal-Kooperazzjoni għall-Protezzjoni tal-Konsumatur[6] (CPC - Consumer Protection Cooperation) ilaqqa’ l-awtoritajiet pubbliċi nazzjonali responsabbli għall-infurzar tal-acquis tal-UE tal-konsumatur. In-Netwerk CPC jagħti lill-awtoritajiet il-mezzi biex jżommu lin-negozji li jwettqu attivitajiet transkonfinali milli jkunu ta’ ħsara għall-konsumatur. Huwa jistabbilixxi qafas komuni li fih dawn l-awtoritajiet għandhom jaħdmu flimkien u jipprovdi għal setgħat minimi investigattivi u ta’ infurzar. Billi bdew fl-2002, l-attivitajiet għas-sikurezza tal-prodotti huma iktar żviluppati mis-CPC. L-esperjenza prezzjuża miksuba mill-GPSD qed tintuża mill-Kummissjoni biex tiżviuppa u ssaħħaħ in-Netwerk CPC li beda jaħdem fi tmiem l-2006. Sabiex tiġi ffaċilitata l-kooperazzjoni fil-qafas maħluq mir-Regolamenti CPC u GPSD, il-Kummissjoni tipprovdi għodod speċifiċi tal-informatika (RAPEX u CPCS) biex tappoġġa l-iskambju tal-informazzjoni li qed jiġu żviluppati aktar biex ikun hemm ipproċessar iktar rapidu tan-notifiki u t-talbiet kollha. L-implimentazzjoni taż-żewġ strumenti qed tiġi riveduta regolarment. L-aħħar reviżjonijiet twettqu fl-2008. Iż-żewġ rapporti kkonkludew li l-istrumenti kienu kapaċi jipprovdu lill-konsumaturi b’livell għoli ta’ protezzjoni sakemm ir-regoli jiġu applikati sewwa. Ġew identifikati xi problemi bħan-nuqqas ta’ riżorsi adegwati, diffikultajiet bl-għodod tal-informatika u kwistjonijiet marbutin mal-liġi applikabbli. Hemm aktar dettalji fir-rapporti relevanti[7]. Il-Kummissjoni tappoġġa wkoll l-Istati Membri bl-attivitajiet ta’ kooperazzjoni tagħhom billi tipprovdi kontributi finanzjarji għal attivitajiet transkonfinali. Vantaġġ ewlieni ta’ dawn l-attivitajiet konġunti huwa li r-riżultati jibbenefikaw il-membri kollha tan-netwerks. Fil-qasam tas-sikurezza tal-prodotti dan irriżulta fi 13-il azzjoni konġunta ta' sorveljanza tas-suq li jiffukaw fuq gruppi speċifiċi ta' prodotti, bħal lajters, ktajjen tad-dawl u tagħmir tal-plejgrawnds. Il-Kummissjoni kkontribwiet finanzjarjament ukoll għal żewġ proġetti konġunti ta’ infurzar CPC, wieħed li jinvestiga offerta qarrieqa ta’ klabb tal-vaganzi u l-ieħor dwar il-ħlasijiet li jitolbu l-linji tal-ajru. Il-Kummissjoni bdiet il-miżuri li ġejjin marbuta mas-sikurezza tal-prodotti bil-għan li ttejjeb l-impatt tagħha: (a) Ir-reviżjoni tal-qafas leġiżlattiv għat-tqegħid fis-suq tal-prodotti (l-NLF) ittejjeb it-tħaddim tas-suq intern u f’dak il-kuntest iżżid il-livell ta' sikurezza tal-prodotti u ssaħħaħ is-sorveljanza tas-suq u t-traċċabilità tal-prodotti. (b) Il-linji ta' gwida użati mis-sistema ta' twissija rapida RAPEX, qed jiġu riveduti biex is-sistema taħdem aħjar. (c) Qed joħroġ approċċ ġdid għas-sorveljanza tas-suq li jintroduċi iktar kontrolli sistematiċi fi stadji avvanzati tal-produzzjoni u l-ktajjen tal-provvista u kontrolli mmirati fil-punti tad-dħul fis-suq intern u kooperazzjoni msaħħa bejn l-awtoritajiet tad-dwana u l-awtoritajiet tas-sorveljanza tas-suq. Se jsir proġett pilota għal firxa limitata ta’ prodotti jew setturi ta’ riskju kbir. Il-qafas ta’ sorveljanza tas-suq tal-UE jippromwovi wkoll il-kooperazzjoni bejn l-awtoritajiet tas-sorveljanza tas-suq li jieħu żewġ forom ewlenin. L-ewwel nett, l-awtoritajiet pubbliċi u l-operaturi ekonomiċi jagħmlu użu minn strumenti maqbula b'mod konġunt, bħal kodiċijiet tal-kondotta[8] jew linji gwida dwar l-applikazzjoni ta' miżuri volontarji[9]. It-tieni, l-awtoritajiet tal-Istati Membri jinteraġixxu mill-qrib mal-operaturi ekonomiċi fil-każijiet ta’ miżuri ‘volontarji’ billi jipprovdu gwida dwar in-notifikazzjoni qabel u wara jew jaqblu mal-operaturi ekonomiċi dwar l-applikazzjoni ta’ dawn il-miżuri[10]. L-esperjenza bis-sistema RAPEX turi li din is-sorveljanza kooperattiva tas-suq hija ta’ importanza kruċjali għall-implimentazzjoni preċiża tal-miżuri korrettivi. Għan-netwerk CPC, il-prijorità attwali tal-Kummissjoni hija li tikkonsolida l-operazzjonijiet tiegħu. L-għan ewlieni huwa li jiġi żgurat livell komparabbli ta' infurzar fl-Istati Membri kollha. Ir-reviżjoni tan-Netwerk CPC tindika li l-indirizzar tal-każijiet transkonfinali qed jesperjenza diffikultajiet b’riżultat tal-kapaċitajiet amministrattivi tal-awtoritajiet partikolarment fir-rigward tan-nuqqas ta’ riżorsi disponibbli. Hemm riskju li l-kriżi ekonomika attwali taggrava iktar is-sitwazzjoni f’punt meta l-infurzar konsistenti huwa dejjem iktar importanti. Il-Kummissjoni qiegħda fi djalogu mal-Istati Membri biex teżamina kif ir-riżorsi adegwati jistgħu jiġu żgurati sabiex jikkonformaw mal-obbligi eżistenti tar-Regolament CPC. Meta Stat Membru ma jikkonformax ma’ dawn l-obbligi, il-Kummissjoni, fejn xieraq, tiftaħ proċedimenti ta’ ksur skont l-Artikolu 226 tat-Trattat tal-KE. Il-Kummissjoni bdiet serje ta’ azzjonijiet biex ittejjeb l-operazzjonijiet tan-Netwerk CPC: (a) Isiru azzjonijiet konċertati ta ’ infurzar fuq bażi annwali. F’investigazzjonijiet immirati (“sweeps”) l-awtoritajiet nazzjonali simultanjament janalizzaw settur partikolari għall-konformità mal-leġiżlazzjoni tal-UE u jieħdu azzjonijiet xierqa ta’ infurzar. Saru żewġ sweeps min-Netwerk: l-ewwel waħda fl-2007 dwar il-websajts li jbiegħu l-biljetti tal-ajru u t-tieni waħda fl-2008 dwar websajts li joffru ring tones għat-telefoni ċellulari. Fid-dawl tal-esperjenza pożittiva miksuba minn dawn l-ewwel żewġ eżerċizzji, in-Netwerk issa qed jesplora modi biex jgħaqqad l-investigazzjonijiet ma’ għodod oħra bħal attivitajiet ta' xiri simulat (mystery shopping); (b) Pjan ta ’ Azzjoni Annwali għall-Infurzar ġie adotatt min-Netwerk. Il-Kummissjoni se tikkunsidra li tiftiehem mal-Istati Membri dwar qafas multiannwali f’livell għoli għall-pjanijiet ta’ azzjoni annwali ta' infurzar. Tista’ tingħata wkoll iktar attenzjoni biex id-deċiżjonijiet jiġu bbażati fuq l-għażla ta’ setturi mmirati b’ġabra konsistenti ta’ kriterji għall-prijoritizzazzjoni inkluż l-evalwazzjoni tar-riskju. Grupp ta’ awtoritajiet qed jaħdem lejn it-tisħiħ ta’ dan l-approċċ ibbażat fuq ir-riskju fil-qafas ta’ attività komuni għall-2008. Ir-rakkomandazzjonijiet tal-proġett se jintużaw biex itejbu l-proċeduri ta’ programmazzjoni tan-Netwerk. In-Netwerk se jibbenefika wkoll mid-dejta pprovduta mit-Tabella ta’ Valutazzjoni tas-Swieq tal-Konsumaturi Tas-Swieq tal-Konsumaturi u l-indikaturi tal-infurzar. (c) Workshops dedikati dwar temi speċifiċi qed jiġu organizzati biex tittieħed deċiżjoni dwar approċċ komuni għall-indirizzar tal-kwistjonijiet identifikati mill-awtoritajiet CPC. Eżempji ta’ dan huma l-workshops dwar il-liġi applikabbli u dwar kif jistgħu jiġu ottimizzati l-operazzjonijiet tan-netwerk fl-2009. Bħalissa, l-approċċ tal-Kummissjoni jiffoka fuq it-twettiq tal-potenzjal tal-mudell deċentralizzat inerenti fir-Regolament GPSD u CPC. Aktar ‘il quddiem jista’ jkun mixtieq li l-arkitettura amministrattiva tiġi riveduta, sabiex ikun hemm sinerġiji akbar, f’konformità mal-iżviluppi riċenti f'oqsma oħra tar-Regolament Ewropew. 3.2. It-tisħiħ tat-trasparenza u l-viżibilità Il-viżibilità tar-riżultati tas-sorveljanza tas-suq u l-attivitajiet ta’ infurzar huma elementi integrali ta’ strateġija koerenti tal-infurzar. Dawn jiżguraw li l-operaturi fis-suq ikunu jafu li hemm possibilità kredibbli li jiġu maqbuda, investigati u kkastigati. Dan huwa kruċjali kemm għat-tisħiħ tal-fiduċja tal-konsumaturi fit-tmexxija tas-suq u kemm biex jinkiseb effett ta' deterrent u għalhekk huwa essenzjali għal suq li jaħdem sewwa. F’dan il-kuntest, il-Kummissjoni impenjat ruħha għal dan li ġej: ( Stabbiliet Netwerk tal-Komunikaturi mar-rappreżentanti tal-Istati Membri biex jiġi żviluppat approċċ komuni għall-komunikazzjoni tal-azzjonijiet tan-Netwerk CPC; ( Permezz ta’ attivitajiet immirati tal-midja , tat iktar viżibilità fil-livell tal-UE lill-ħidma ta’ infurzar imwettqa mill-awtoritajiet nazzjonali tal-infurzar sabiex timmassimizza l-impatt tagħhom. L-esperjenza prattika miġbura f’attivitajiet konċertati ta’ infurzar uriet il-kumplessità legali marbuta mal-pubblikazzjoni tar-riżultati. L-attivitajiet tal-midja marbuta mal-ewwel azzjoni konġunta dwar il-websajts tal-linji tal-ajru fl-2007 wriet differenzi importanti fir-regoli legali u l-prassi amministrattiva tal-Istati Membri u fl-approċċ tagħhom lejn il-komunikazzjoni. Il-ħidma investigattiva tal-awtoritajiet tal-infurzar ħafna drabi hija s-suġġett ta’ regoli stretti ta’ kunfidenzjalità. Il-Kummissjoni tiffaċċja wkoll xkiel legali fil-pubblikazzjoni tar-riżultati tal-attivitajiet tagħha stess b’appoġġ għall-politiki nazzjonali tal-konsumatur. Fid-dawl tal-ħtieġa għal trasparenza u ċertezza legali ikbar f’dan il-qasam, il-Kummissjoni se tesplora modi kif tista’ tikkomunika l-informazzjoni dwar is-swieq biex il-konsumaturi jagħmlu għażliet infurmati tajjeb. L-għan ta’ kull inizjattiva futura tal-Kummissjoni se jkun li tiffaċilita l-pubblikazzjoni tar-riżultati ta’ studji futuri u monitoraġġ tal-konformità inkluż it-tqassim ta' dawn ir-riżultati minn kumpaniji individwali. Inizjattiva bħal din tkun tqis l-interessi leġittimi tal-kumpaniji kkonċernati u l-fatt li l-Kummissjoni hija nfisha ma tistax tistqarr formalment dwar l-eżistenza ta' ksur. 3.3. It-titjib fil-qsim tal-għarfien u l-iżvilupp ta’ fehim komuni tar-regoli Wieħed mill-vantaġġi ewlenin tan-netwerks ta’ kooperazzjoni deskritti fuq huwa li jipprovdu ambjent privileġġat fejn l-awtoritajiet jiskambjaw l-aħjar prassi. Dan it-tqassim tal-għarfien jikkontribwixxi lejn standard ogħla ta' ħarsien tal-konsumatur kif ukoll approċċ iktar uniformi fl-infurzar tal-UE. L-esperjenza kkonfermat li l-għoti tal-għajnuna lil attivitajiet transkonfinali huwa essenzjali għall-progress f'dan il-qasam. It-tħeġġiġ ta’ dawn l-iskambji huwa prijorità għall-Kummissjoni li taġixxi bħala faċilitatur: ( L-iżvilupp ta’ linji gwida u manwali f’kooperazzjoni mal-Istati Membri għat-tħaddim bla problemi tan-netwerks eżistenti (eż. linji gwida għal RAPEX[11]); ( It-twaqqif ta’ databases għall-ħżin ta’ dokumenti importanti bħal linji gwida, manwali, leġiżlazzjoni u każistika. Eżempji ta' dan huma l-Kompendju tal-Liġi tal-Konsumatur tal-UE, li jorbot id-direttivi taħt reviżjoni, il-ġurisprudenza tal-Qorti Ewropea tal-Ġustizzja, il-miżuri ta’ trasponiment nazzjonali kif ukoll il-każistika nazzjonali u d-database tal-Prassi Kummerċjali Inġusta li qiegħda tiġi żviluppata u se tipprovdi informazzjoni komuni dwar ir-regoli nazzjonali, deċiżjonijiet ta’ infurzar, każistika nazzjonali u tal-UE u dokumenti oħra bħal artikoli akkademiċi, studji u linji gwida nazzjonali; ( L-għoti ta’ kontributi finanzjarji għal proġetti konġunti li jistabbilixxu qafas għall-iskambju tal-aħjar prassi u l-metodi ta’ ħidma komuni. Eżempju wieħed ta’ importanza huwa l-proġett dwar ‘ It-titjib tas-Sorveljanza tas-suq permezz tal-Aħjar Prassi ’ ( EMARS - Enhancing Market Surveillance through Best Practice) fis-sikuezza tal-prodotti. Din l-azzjoni konġunta ta' tliet snin spiċċat fl-2008 u wasslet firxa wiesa' ta' riżultati li se jiġu integrati fi proġett ta’ segwitu li beda fl-2009: bażi ta’ għarfien u Forum ta’ Pariri Rapidi, manwal dwar l-aħjar prassi u strateġija ġdida tat-taħriġ, din tal-aħħar biex tikkumplementa l-iskemi ta’ taħriġ għas-sorveljanza tas-suq fil-livell nazzjonali. Proġett ieħor, imwettaq min-Netwerk CPC kien li jiżviluppa metodoloġija komuni għat-twettiq ta’ investigazzjonijiet bl-internet li se tiġi ttestjata fl-eżerċizzju konġunt tal-2009. Il-Kummissjoni qed tiżviluppa gwida konsultattiva permezz ta’ diskussjonijiet f'workshops kif ukoll billi toħroġ linji gwida interpretattivi dwar il-liġijiet tal-konsumatur tal-UE. Eżempju ta’ dan huwa l-ħidma mibdi mill-Kummissjoni biex toħroġ linji gwida interpretattivi dwar il-kunċetti l-ġodda introdotti mid-Direttiva dwra il-Prassi Kummerċjali Inġusta. Il-każijiet li jara kuljum in-Netwerk CPC jikxfu l-kumplessitajiet u nuqqas ta' qbil fl-interpretazzjoni tal-liġijiet tal-konsumatur tal-UE. Dan ikkontribwixxa għal dewmien fl-indirizzar ta' każijiet transkonfinali. IL-Kummissjoni se tindirizza dan in-nuqqas permezz tat-twaqqif ta’ mekkaniżmu li bih jintlaħaq kunsens dwar fehim komuni tal-qafas regolatorju tal-konsumaturi. Dan jista’ jieħu l-għamla ta’ għodod tal-internet biex jappoġġaw l-ipproċessar ċentralizzat tal-mistoqsijiet marbuta mat-trasponiment u l-interpretazzjoni, il- vade mecums , il-mistoqsijiet komuni jew il-manwali, ippubblikati f’għamla stampata jew elettronikament. L-għan huwa li jiġu proposti linji gwida lill-infurzaturi nazzjonali bl-għan li jkun hemm fehim komuni tar-regoli. Bħala l-ewwel pass, ġie organizzat serje ta' workshops tal-kumitat tas-CPC fl-2009. 3.4. Monitoraġġ aħjar tas-suq (l-iżvilupp ta’ approċċ ibbażat fuq l-evidenza) Il-politiki ta' suċċess fil-prattika jiddependu fuq fatti u ċifri oġġettivi bħala bażi ta’ evidenza għall-iżvilupp tal-politika biex jiġu stabbiliti strateġiji ta’ infurzar u jitwaqqfu prijoritajiet kif ukoll għall-evalwazzjoni tal-effettività tal-infurzar. Approċċ ibbażat fuq l-evidenza huwa ta’ importanza partikolari meta l-prijoritajiet differenti jikkompetu għal riżorsi limitati. L-evidenza u l-analiżi jikkontribwixxu biex jiffukaw l-isforzi tal-infurzar u b’hekk jimmassimizzaw l-użu tar-riżorsi disponibbli billi jindirizzaw il-kwistjonijiet it-tajba bil-miżuri adatti. Dan joħloq kultura ta’ reviżjoni esperta fuq il-punti ta’ riferiment biex jistimola l-iżvilupp ta' kultura ta’ infurzar b’saħħitha. Dan l-approċċ huwa daqstant ieħor effettiv fl-evalwazzjoni tal-impatt ta’ regoli legali li jorbtu u miżuri volontarji adottati mill-awtoregolazzjoni. Il-Kummissjoni żviluppat għodod ġodda biex tissorvelja r-riżultati tas-suq u l-punti ta’ riferiment tal-ambjent tal-konsumatur f’termini ta’ konformità, infurzar u għoti ta’ setgħa lill-konsumaturi permezz ta’ indikaturi speċifiċi li jindividwaw in-nuqqasijiet u l-fallimenti li jkunu jirrikjedu iktar azzjoni investigattiva u/jew korrettiva. Dawn l-għodod jinkludu: ( It- Tabella ta ’ Valutazzjoni tal-Konsumaturi [12] stabbilita fl-2008 tissorvelja s-swieq mill-perspettiva tal-konsumaturi u kull sena tevalwa jekk dawn is-swieq humiex jaħdmu effettivament permezz ta’ proċess b'żewġ stadji. L- investigazzjoni tas-swieq bħala l-ewwel fażi ssir fuq il-bażi ta' ħames indikaturi ewlenin tar-rendiment: ilmenti, sodisfazzjoni, prezzijiet, qlib u sikurezza. Dawn l-indiktauri jistgħu wkoll jintużaw biex jiġu identifikati oqsma fejn tkun tinħtieġ iktar investigazzjoni. Din id-dejta tagħti wkoll indikazzjonijiet tal-problemi li jistgħu jintużaw biex jiġu identifikati l-prijoritajiet ta' infurzar fil-livell nazzjonali u/jew tal-UE; ( Bħala t-tieni pass tal-mekkaniżmu tat-Tabella ta’ Valutazzjoni tal-Konsumaturi, analiżi profonda teżamina s-swieq f'aktar dettall minn perspettiva tal-konsumatur u hija mmirata lejn kwistjonijiet speċifiċi tal-konsumatur fejn it-Tabella ssib indikazzjonijiet preliminari li qed jonqsu lill-konsumaturi. L-għan huwa li jiġu identifikati r-raġunijiet għall-problemi individwati f’rabta mal-politika tal-konsumatur u l-acquis tal-konsumatur. It-Tabella ta’ Valutazzjoni tal-Konsumaturi tikkomplementa u tikkontribwixxi għal eżerċizzju usa’ ta’ sorveljanza tas-suq fejn il-Kummissjoni tqis studju profond tas-swieq fit-totalità tagħhom meħtieġa b’riżultat ta’ investigazzjoni komprensiva tal-elementi kollha tat-tħaddim tas-suq mill-perspettiva tad-domanda u l-provvista. Fuq din il-bażi, se jiġu proposti s-soluzzjonijiet adatti. ( Ħidma biex tiġi żviluppata metodoloġija armonizzata għall-klassifikazzjoni tal-ilmenti tal-konsumaturi . Din tipprovdi qafas komuni għall-ġbir tal-ilmenti u tiffaċilita l-komparabilità tad-dejta. Il-metodoloġija tintuża fuq bażi volontarja; ( Stħarriġiet dettaljati tal-esperjenza tal-konsumaturi u l-kummerċjanti għandhom l-għan li jidentifikaw kwistjonijiet ġenerali marbuta mal-konformità. Din il-ħidma se tissaħħaħ bl-iżvilupp ta’ aktar indikaturi ta ’ infurzar , permezz ta' għodda ġdida biex tissorvelja l-attenzjoni tal-midja u l-input u l-output nazzjonali. It-Tabella ta’ Valutazzjoni tal-Konsumaturi tal-2009 fiha l-ewwel ġabra ta’ indikaturi li se jipprovdu punti ta' riferiment għall-infurzar madwar l-UE. 4. ŻIEDA FIL-KOOPERAZZJONI INTERNAZZJONALI F’dinja dejjem aktar globalizzata, ir-raġunijiet għal kooperazzjoni aktar mill-qrib bejn l-awtoritajiet tal-infurzar japplikaw ukoll għar-relazzjonijiet mal-awtoritajiet barra l-UE, b’mod speċjali ma’ dawk il-pajjiżi li diġà għandhom rabtiet ekonomiċi mal-UE. Iktar ma jmur, qed jiġu manifatturati ħafna iktar prodotti barra l-UE u jiġu importati minn madwar id-dinja, partikolarment miċ-Ċina. L-iżgurar tas-sikurezza tal-prodotti li jiċċirkolaw fis-suq intern jinvolvi wkoll li jingħaqdu l-isforzi mal-awtoritajiet barra mill-UE u/jew mal-operaturi ekonomiċi. L-approċċ tal-Kummissjoni jiġbor flimkien strumenti differenti biex jippromwovu l-istandards tal-UE għall-ħarsien tal-konsumatur: ( L-ilħiq ta’ ftehimiet formali mal-awtoritajiet tal-infurzar fil-pajjiżi terzi. Ir-Regolament CPC jipprovdi bażi legali għad-dħul fi ftehimiet ta’ kooperazzjoni internazzjonali. Il-kuntatti mal-awtoritajiet tal-Istati Uniti u tal-Iżvizzera qed jiżdiedu biex jiġu esplorati alternattivi għall-kooperazzzjoni man-Netwerk tas-CPC. Hemm stabbiliti sewwa relazzjonijiet prattiċi ta’ ħidma mal-awtoritajiet tal-infurzar fl-Istati Uniti u fiċ-Ċina fil-qasam tas-sikurezza tal-prodotti. Dan irriżulta f’għadd ta’ arranġamenti amministrattivi dwar il-kooperazzjoni[13], kif ukoll titjib sostanzjali prattiku fl-approċċ Ċiniż għas-sikurezza tal-konsumatur. ( Il-promozzjoni tal-kollaborazzjoni tal-awtoritajiet tal-infurzar fuq pjattaforma globali bit-tixrid tal-aħjar prassi[14]. 5. L-APPOġġ TAL-INFURZAR Politika tal-konsumaturi effettiva tiddependi fuq li l-konsumaturi u n-negozji jkunu jafu d-drittijiet u l-obbligi tagħhom skont il-leġiżlazzjoni eżistenti kif ukoll il-kapaċità tagħhom li japplikawhom għat-tranżazzjonijiet kummerċjali tagħhom. Filwaqt li l-għażla kredibbli ta’ infurzar mill-awtoritajiet pubbliċi hija indispensabbli u tipprovdi inċentiv b’saħħtu għall-kummerċjanti biex jikkonformaw, il-miżuri deskritti f’din it-taqsima huma kruċjali biex il-konsumaturi jinġiebu f’pożizzjoni li jiddefendu drittijiethom u jiġi ffaċilitat l-infurzar. 5.1. Il-konsumaturi infurmati huma konsumaturi setgħana Il-konsumaturi infurmati li jafu fejn għandhom imorru fil-każ ta’ nuqqas ta’ konformità u l-kapaċità tagħhom li jirrikonoxxu u jirrappurtaw il-ksur huma elementi importanti biex tinqabad l-imġiba mhux konformi. Għalhekk, il-Kummissjoni tagħti importanza kbira li tiżgura li l-konsumaturi jkunu konxji mid-drittijiet tagħhom u żżid mal-politiki tal-Istati Membri biex tinforma u teduka lill-konsumaturi f’bosta modi bħall-kampanji tal-informazzjoni fl-Istati Membri, websajts dħulin[15], pereżempju il-eYouGuide, gwida dħulija li tippreżenta d-drittijiet tal-konsumaturi f’ambjent diġitali[16], u l-Jum tal-UE tal-Konsumatur, avveniment annwali li jippromwovi d-drittijiet tal-konsumaturi madwar l-UE permezz ta’ firxa ta’ attivitajiet ikkoordinati. Il-Kummissjoni tiffinanzja wkoll in-Netwerk ta’ Ċentri Ewropej tal-Konsumaturi (ECC-Net)[17] li jipprovdi informazzjoni prattika u pariri dwar id-drittijiet tal-konsumatur u jgħin fl-ilmenti transkonfinali. Il-Kummissjoni tagħti wkoll importanza lill-ħidma mal-organizzazzjonijiet tal-konsumatur u tappoġġahom fil-ħidma importanti li jagħmlu. L-organizzazzjonijiet tal-konsumaturi għandhom ukoll rwol importanti f’xogħolhom fl-ittestjar komparattiv tal-prodotti u jaġixxu bħal “gwardjani” fis-suq". L-azzjonijiet speċifiċi, bħat-taħriġ għall-organizzazzjonijiet nazzjonali tal-konsumatur, jimmiraw li jtejbu l-kapaċità tagħhom biex jaġixxu aktar effettivament fil-livell tal-UE u dak nazzjonali. 5.2. Mezzi adegwati għall-ksib ta’ kumpens L-għan aħħari tal-politika tal-konsumatur tal-UE huwa li jinħoloq ambjent fejn il-konsumaturi jkunu jistgħu jixtru l-prodotti u s-servizzi mingħajr ma jagħtu kas il-fruntieri nazzjonali u fiduċjużi li, jekk tmur xi ħaġa ħażina, jirċievu rimedju effettiv u malajr. Twaqqfu għadd ta’ mekkaniżmi fil-livell tal-UE li jinkludu: proċedura għall-klejms żgħar[18] għal tilwim transkonfinali li, mill-2009 ’l hawn, tissimplifika, tħaffef u tnaqqas l-ispejjeż tal-litigazzjoni għall-klejms ta' mhux iktar minn € 2 000; Direttiva dwar ċerti aspetti tal-medjazzjoni fi kwistjonijiet ċivili u kummerċjali[19] tipprova ssaħħaħ l-użu tal-medjazzjoni fl-Istati Membri, u d-Direttiva dwar l-Inġunzjonijiet[20] tistabbilixxi proċedura komuni biex korp ikkwalifikat fi Stat Membru wieħed jikseb inġunzjoni f’ieħor biex jitwaqqaf xi ksur. Il-Kummissjoni tħeġġeġ ukoll it-twaqqif ta’ Mekkaniżmi ADR u ppruvat tippromwovihom billi adottat żewġ Rakkomandazzjonijiet[21] li jistabbilixxu l-prinċipji, il-proċeduri u l-kriterji tal-kwalità applikabbli għal dawn il-korpi ADR. Il-Kummissjoni tiffaċilita l-aċċess għall-konsumaturi għal proċeduri mhux ġudizzjarji f’tilwimiet transkonfinali permezz ta’ netwerks differenti. L-ECC-Net jaġixxi bħala l-punt tal-kuntatt li jwassal l-informazzjoni lill-400 korp ADR notifikati mill-Istati Membri. Dan jikkoopera wkoll man-netwerks l-oħra fl-UE kollha bħal FIN-Net[22], skema barra mill-qrati li tindirizza lmenti għas-servizzi finanzjarji u SOLVIT[23] li jindirizza problemi li jirriżultaw mill-applikazzjoni ħażina tar-regoli tas-suq intern. Il-Kummissjoni qed teżamina wkoll il-kwistjoni tal-kumpens kollettiv[24] għal każijiet fejn grupp ta’ konsumaturi jkunu ġew affettwati mill-istess ksur jew minn wieħed simili minn negozjant wieħed. Il-mekkaniżmi ta’ kumpens kollettiv jistgħu jkunu alternattiva meta l-konsumaturi jiddeċiedu li t-teħid ta’ azzjoni individwali ma jkunx possibbli billi ħafna drabi l-ispejjeż tal-litigazzjonijiet ma jkunux proporzjonati mal-valur tal-klejm. 6. KONKLUżJONIJIET Politika effettiva ta’ infurzar fil-qasam tal-konsumatur hija essenzjali għat-tħaddim tas-suq uniku u hija prijorità tal-Kummissjoni għas-snin li ġejjin. Bħala gwardjan tat-Trattati, il-Kummissjoni se tkompli tiffaċilita, tappoġġa u tgħin lill-Istati Membri fil-ksib ta’ dan l-għan. Il-Kummissjoni se tesplora wkoll l-għażliet għar-reviżjoni tal-mekkaniżmi ta’ infurzar CPC formali u dawk informali. Biex tiżgura li l-acquis tal-konsumatur jiġi applikat tajjeb, il-Kummissjoni se tkompli bil-kontrolli tagħha tat-traspożizzjoni u l-eżerċizzji tal-monitoraġġ tal-konformità. Fejn xieraq, se tiftaħ proċedimenti ta’ ksur kontra kull Stat Membru li ma ssodisfax l-obbligi tiegħu skont ir-regoli relevanti. Anki fil-klima ekonomika tal-lum, l-isfidi tal-infurzar jistgħu jiġu megħluba b’rikors għall-varjetà wiesgħa ta’ strumenti li għandhom għad-dispożizzjoni tagħhom l-infurzaturi u permezz tat-twaqqif ta’ mekkaniżmi transkonfinali effettivi u b’saħħithom li jkunu kapaċi jadattaw u jaħdmu effettivament f’ambjent kummerċjali fluwidu; l-iżvilupp ta’ fehim komuni tar-regoli li għandhom jiġu applikati; it-titjib tal-mezzi li bihom jiġu sorveljati s-swieq kif ukoll tat-trasparenza tal-informazzjoni miġbura f’din is-sorveljanza u l-viżibilità tal-ħidma tal-infurzar u biż-żieda tal-kooperazzjoni internazzjonali mal-pajjiżi terzi. Iżda l-Kummissjoni u l-awtoritajiet nazzjonali tal-infurzar jeħtiġilhom iżidu l-isforzi biex jaffrontaw l-isfidi kumplessi tal-lum, jekk se niksbu l-għan li jkollna l-ogħla livell ta’ ħarsien tal-konsumatur fl-Unjoni Ewropea u jekk lill-konsumaturi se titrawmilhom il-kunfidenza biex jisfruttaw il-potenzjal sħiħ tas-suq uniku. [1] Mit-33 % tal-Ewropej li xtraw mill-internet fl-2008, 7 % biss xtraw minn barra pajjiżhom (Special Eurobarometer 298: Ottubru 2008). [2] ĠU L 149, 11.6.2005. [3] Skont l-obbligi tiegħu tal-Artikolu 211 tat-Trattat tal-KE. [4] ĠU L 11, 15.1.2002. [5] ĠU L 218, 13.8.2008. Il-Qafas Leġiżlattiv Ġdid (NLF), jiġifieri r-Regolament (KE) Nru 765/2008 u d-Deċiżjoni Nru 768/2008/KE jirrevedi d-dispożizzjonijiet orizzontali eżistenti għall-moviment ħieles tal-prodotti. Huwa jintroduċi ġabra ta’ regoli Ewropej għall-akkreditazzjoni, jistipula d-dispożizzjonijiet essenzjali għal sistema tas-sorveljanza tas-suq effettiva u robusta u jtejjeb id-dispożizzjonijiet orizzontali eżistenti. [6] ĠU L 364, 27.10.2004. [7] GPSD: COM(2008) 905; CPC: COM(2009)336 finali. [8] http://ec.europa.eu/consumers/safety/projects/docs/tie_voluntary_agreement.pdf http://ec.europa.eu/consumers/safety/projects/docs/safety_vol_agr_retailers-importers.pdf [9] http://ec.europa.eu/consumers/cons_safe/action_guide_en.pdf [10] ĠU L 381, 28.12.2004. [11] ĠU L 381, 28.12.2004. [12] L-Ewwel u t-Tieni Edizzjonijiet tat-Tabella ta’ Valutazzjoni tal-Konsumaturi - COM(2008) 31 u COM(2009) 25 finali. [13] Il-Memorandum ta’ Ftehim bejn il-Kummissjoni Ewropea u l-Amministrazzjoni Ġenerali għas-Superviżjoni tal-Kwalità, l-Ispezzjoni u l-Kwarantina (AQSIQ) u r-Roadmap għal Ġugarelli Iktar Sikuri bejn il-Kummissjoni Ewropea u AQSIQ. [14] ICPEN (International Consumer Protection and Enforcement Network) Network Internazzjonali tal-Ħarsien tal-Konsumaturi u l-Infurzar – il-Kummissjoni għandha status ta’ osservatur u l-biċċa l-kbira min-Netwerk CPC huma membri. [15] http://www.isitfair.eu/ u http://ec.europa.eu/eyouguide [16] B’konċentrazzjoni partikolari fuq il-kummerċ elettroniku u l-ambjent onlajn, il-Kummissjoni dan l-aħħar għamlet disponibbli lill-konsumaturi il-eYouGuide, sit informattiv li jipprova jiċċara d-drittijiet eżistenti applikabbli onlajn u pprovduti fil-livell tal-UE. Is-sit jagħti links tal-awtoritajiet kompetenti u l-organizzazzjonijiet tal-konsumaturi jekk il-konsumaturi jkunu jixtiequ jeżerċitaw drittijiethom jew jiksbu kumpens. [17] 2007 ECC-Net Annual Report: http://ec.europa.eu/consumers/reports/reports_en.htm#ecc-net [18] ĠU L 199, 31.7.2007. [19] ĠU L 136, 24.5.2008. [20] ĠU L 166, 11.6.1998. [21] ĠU L 115, 17.4.1998 U ĠU L 109, 19.4.2001. [22] http://ec.europa.eu/internal_market/finservices-retail/finnet/index_en.htm [23] http://ec.europa.eu/solvit/ [24] Green Paper dwar il-Kumpens Kollettiv tal-Konsumaturi - COM(2008) 794.